Red Wings aviakompaniyasi Maxachqal’adan Urganchga muntazam reyslarni yo‘lga qo‘yadi

Red Wings aviakompaniyasi ilk bor Maxachqal’a va Urganch o‘rtasida to‘g‘ridan to‘g‘ri reyslarni yo‘lga qo‘yadi. Birinchi parvoz 26-aprel kuniga rejalashtirilgan. Bu haqda Maxachqal’a aeroporti matbuot xizmatiga tayanib, “TASS” xabar berdi.

“Red Wings aviakompaniyasi Maxachqal’a va O‘zbekistonning Urganch shahri o‘rtasida reyslarni yo‘lga qo‘yadi. Dog‘iston poytaxtidan amalga oshiriladigan birinchi parvoz 26-aprelga rejalashtirilgan. Reyslar har hafta Sukhoi Superjet 100 samolyotlari orqali amalga oshiriladi”, — deyiladi xabarda.
Matbuot xizmati ma’lumotlariga ko‘ra, Maxachqal’adan parvoz haftaning seshanba kunlari amalga oshiriladi, parvoz davomiyligi 1 soat 55 daqiqa. Urganchdan qaytish reysi esa chorshanba kunga rejalashtirilgan, parvoz davomiyligi 2 soat 15 daqiqa.
Ta’kidlanishicha, ayni vaqtda kompaniyalar Maxachqal’adan Toshkent, Buxoro va Namangan shaharlariga parvozlarni amalga oshirib kelmoqda.
Maxachqal’a aeroporti — Dog‘istonda yagona bo‘lib, 2014-yilda uning uchish-qo‘nish yo‘lagi rekonstruksiya qilingan. Aeroportning ichki reyslardagi o‘tkazuvchanlik qobiliyati soatiga 200 yo‘lovchini, xalqaroda esa 60 yo‘lovchini tashkil etadi. U yerdan Moskva, Sankt-Peterburg, Nijniy Novgorod, Yekaterinburg, Sochi, Mineralnie vodi, Surgut, Chelyabinsk, Qozon, Novosibirsk, Noviy Urengoy, Qozog‘iston, BAA va Turkiyaga reyslar amalga oshiriladi.